Wiycie, kiejech miôł tak wele dwadziyścia, trzidziyści lót myślôłech se, iże kipna blank modo, możno we jakimsik niyszczysnym cufalu autokowym, we autoónfalu podanie, jak tyn hamerikóński szauszpiler James Dean i skróny tego byda niyśmiyrtylny. Na łostatek lôt szejśćdziesióntyn napoczli przeca ci u nôs robić fiaty 125, a we latach siedymdziesióntych fiaty 126. Ale dyć tyż z czasym zrobiółech sie jednakowóż deczko za stary, coby umrzić za modu, a tyż niy szafnółech nic takigo, coby mi to garantjyrówało niyśmiyrtylność, tóż tyż ło wszyjskim przepómniôłech. Do łoka mrziku, kiej mie dopôd hercszlag (jak mi pizło śtyrdziyści piyńć lôt) i pitnółech śmiyrtce spod łopaty – napocznółech sie wtynczôs interesjyrówać dogowiycznóścióm. Niy mielichmy ze mojóm Elzóm dziecek, i beztóż niy mógech medikować ło prziszłóści nastympnygo pokolyniô, chocia chowôł sie u mie brataniec tak, choby mój synecek. Terôzki ale, kiej łón mô bez śtyrdziyści już lôt, a mie chnetki piźnie siedymdziesiónt, jesce barzij interesjyruje mie ta wywołanô dugowiycznóść.
Jô już jakisik czôs tymu nazôd pedziôłech mojimu dochtorowi, coby dôł pozór bych dożół łoziymdziesiónt piyńć lôt. Podwiyl co idzie mu to niyźle, strôwnie. Dwadzieścia lôt tymu nazôd ciepnółech kurzynie cygaretów, cigarów i fajfki, a po jednym takim srogim balandrowaniu, festelnym łożarstwie pożygnôłech sie ze mojim umiyłówanym whisky, i ze wszyjskimi inkszymi zortami gorzôły. Biera terôzki (moja Haźbiytka mi rychtuje) roztomajte medikamynty na łozrzydzynie, łoztworzynie kwi, a kajsik we 2002 roku profesor Woś, i jego docynt Jasiński ze Ochojca pogracali we mojim syrcu i heftli mi piyńć jakichsik ci tam by-passów. Kiejby niy te, już by mie sam pewnikiym niy bóło.
Moje starziki niy mieli tela szczyńściô, bo łoba zemrzili wele siedymdziesióntki. Tatulek miôł ino śtyrdziyści lôt, kiej mu sie zemrziło, mamulka łoziymdziesiónt, i kiejchmy chowali naszô bez dziewiyńćdziesiyńciolytniô świekra, łopowożółech ci sie pomyśleć, iże możno i jô docióngna do tyj dziewiyńćdziesióntki, a fto wiy, możno i do 95 lôt. Podszukowacze, wizynszaftlery łoznôjmiyli niydôwno, iże szafniyńcie setki chnet ustanie być czymsik nadzwykównym. Fajniście. Zdô mi sie, coch już jes na to fertik.
A zagrożyni skuplowane ze podyszłym wiykym? Anó, znómy je gynał, czyście ze familijnych łobiadków, gyburstakowych fajerów. Familijanty, ze ftorymi kiejsik, piyrwyj rojbrowalichmy, zbytkowali, sóm terôzki doskwiyrne, nudne i moc rułowate. Kiej ino wlejzóm szurlatym szritym do izby, zarôzki klapnóm na zofa i zaćmiywajóm sie, zapodajóm we drzymota. Łozprôwki sóm corôzki barzij wycichniynte i pôłno w nich mróncyniô, mamraniô. Bali kiej chopie usiyłujesz utrzimać łozprawianie, gôwyndzynie we takim szpasownym tónie i trzimôsz sie jak nôjdalszij łod wszyjskich choróbsków i lecy jakij niymocy, pryndzyj abo niyskorzij ftosik poruszy ta tyma. A wtynczôs ino strzaskanie wercitego talyrza ze porcylanowygo tafelzerwisu abo załknyńcie sie psa kostyróm, moge nôs retnóńć przed poznaniym tajymnicy czyjiś plynckyrzy abo kramffadrów. Jô, kiej już móm chnet ta siedymdziesióntka na gyniku, sóm rółz za kedy doświôdczóm mierskigo i bolyściwygo szczypaniô mojigo zgrajziałygo, zdziadziałygo JÔ. Kiej próbuja przelecieć bez śtyropasmówô farbana przed autokami, kiere ruszajóm spode świateł, chytóm sie na tym, iże mój szrit niy ma już taki dugi i sztram jak we czasach, kiej miôłech dwadzieścia lôt i lecy kedy grôłech fusbal na dôwniyjszyj „Chorzowiance”, i kiejech poradziół ścignóńć wszyjskich tych mojich kamratów. Terôzki gzuja już jak kaczyca i przekrziwióm gowa, kiej ftosik dó mie gôdô a kiej wlazuja, abo ślazuja po słodach, musza dziyrżić sie festelnie gylyndra.
Bydzie dalszij…
szl_Latn szl_Latn szl_Latn szl_Latn szl_Latn